宋著作寄鳳茶
作者：梅堯臣
朝代：宋

paragraphs: 春雷未出地，南土物尚凍。
呼譟助發生，萌穎强抽𦮎。
團爲蒼玉璧，隠起雙飛鳳。
獨應近臣頒，豈得常寮共。
顧茲實賤貧，何以叨贈貢。
石碾破微綠，山泉貯寒洞。
味餘喉舌甘，色薄牛馬湩。
陸氏經不經，周公夢不夢。
雲脚俗所珍，鳥觜誇仍衆。
常常濫盃甌，草草盈罌甕。
寧知有奇品，圭角百金中。
秘惜誰可邀，虛齋對禽哢。